Document ID: 32013R0052

A BIZOTTSÁG 52/2013/EU VÉGREHAJTÁSI RENDELETE
(2013. január 22.)
az 1234/2007/EK tanácsi rendelet XIb. mellékletének a gyöngyözőbor, a szén-dioxid hozzáadásával készült gyöngyözőbor és a finomított szőlőmustsűrítmény tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre („az egységes közös piacszervezésről szóló rendelet”) (1) és különösen annak 113d. cikke (2) bekezdésére,
mivel:
(1)
Az 1234/2007/EK rendelet 113d. cikkének megfelelően az említett rendelet XIb. melléklete felsorolja a szőlőből készült termékek azon kategóriáit, amelyek az Unióban a mellékletben meghatározott feltételeknek megfelelő termékek forgalmazása céljából használhatók.
(2)
A gyöngyözőbor és a szén-dioxid hozzáadásával készült gyöngyözőbor vonatkozásában az 1234/2007/EK rendelet XIb. mellékletének 8. és 9. pontja előírja, hogy a szóban forgó termékeket borból kell előállítani. A borpiac közös szervezéséről szóló, 1999. május 17-i 1493/1999/EK tanácsi rendelet (2) I. mellékletének 17. és 18. pontja ugyanakkor úgy rendelkezik, hogy e termékek egyéb, bor készítésére alkalmas termékekből is előállíthatók. A 479/2008/EK tanácsi rendelettel (3) bevezetett borágazati reform céljai között nem szerepelt a gyöngyözőbor és a szén-dioxid hozzáadásával készült gyöngyözőbor előállításához felhasználható termékek felsorolásának módosítása. Ezért indokolt újból előírni, hogy a gyöngyözőbor és a szén-dioxid felhasználásával készült gyöngyözőbor még erjedésben lévő újborból, szőlőmustból és részben erjedt szőlőmustból is előállítható.
(3)
A finomított szőlőmustsűrítmény előállítására szolgáló új eljárások lehetővé teszik kristályosított finomított szőlőmustsűrítmény készítését. A finomított szőlőmustsűrítmény tekintetében az 1234/2007/EK rendelet XIb. mellékletének 14. pontjában megadott fogalommeghatározás kizárólag a folyékony állapotú finomított szőlőmustsűrítményre terjed ki. Helyénvaló kiigazítani a finomított szőlőmustsűrítmény fogalmának meghatározását annak érdekében, hogy az a kristályos állapotú szőlőmustsűrítményre is vonatkozzon.
(4)
Az 1234/2007/EK rendelet XIb. mellékletét ezért ennek megfelelően módosítani kell.
(5)
Az e rendeletben előírt intézkedések összhangban vannak az 1234/2007/EK rendelet 195. cikkének (3) bekezdésével létrehozott szabályozási bizottság véleményével,
ELFOGADTA EZT A RENDELETET:
1. cikk
Az 1234/2007/EK rendelet XIb. melléklete a következőképpen módosul:
1.
A 8. pont a) alpontja helyébe a következő szöveg lép:
„a)
amelyet borból, még erjedésben lévő újborból, szőlőmustból vagy részben erjedt szőlőmustból nyernek, feltéve, hogy e termékek összes alkoholtartalma legalább 9 térfogatszázalék;”.
2.
A 9. pont a) alpontja helyébe a következő szöveg lép:
„a)
amelyet borból, még erjedésben lévő újborból, szőlőmustból vagy részben erjedt szőlőmustból nyernek;”.
3.
A 14. pont helyébe a következő szöveg lép:
„14. Finomított szőlőmustsűrítmény
A finomított szőlőmustsűrítmény:
a)
olyan folyékony, karamellizálatlan termék,
i.
amelyet a szőlőmust részleges vízelvonásával állítanak elő, amihez a közvetlen hőhatás kivételével bármely engedélyezett módszert fel lehet használni oly módon, hogy a 120g. cikkel összhangban meghatározandó módszer szerint használt refraktométeren 20 °C-os hőmérsékleten kijelzett számadat ne legyen kisebb 61,7 ref. %-nál;
ii.
amelyet savtompítás és a cukortól eltérő egyéb összetevők eltávolítása céljából engedélyezett módszerekkel kezeltek;
iii.
amely a következő tulajdonságokkal rendelkezik:
-
pH-értéke 25 Brix-fokos cukortartalom mellett legfeljebb 5,
-
abszorbanciája 425 nanométeren, 1 centiméteres vastagságon, 25 Brix-fokos cukortartalom mellett sűrített szőlőmustnál legfeljebb 0,100,
-
egy bizonyos - külön meghatározandó - analitikai módszerrel nem érzékelhető szacharóztartalommal rendelkezik,
-
Folin-Ciocalteu-indexe 25 Brix-fokos cukortartalom mellett legfeljebb 6,00,
-
titrálható savtartalma az összes cukortartalom kilogrammjára vonatkoztatva legfeljebb 15 milliekvivalens,
-
kén-dioxid-tartalma az összes cukortartalom kilogrammjára vonatkoztatva legfeljebb 25 milligramm,
-
összes kationtartalma az összes cukortartalom kilogrammjára vonatkoztatva legfeljebb 8 milliekvivalens,
-
25 Brix-fokos cukortartalom mellett és 20 °C-os hőmérsékleten vezetőképessége legfeljebb 120 mikro-Siemens/centiméter,
-
hidroxi-metil-furfurol-tartalma az összes cukortartalom kilogrammjára vonatkoztatva legfeljebb 25 milligramm,
-
mezoinozitolt tartalmaz;
b)
olyan szilárd, karamellizálatlan termék,
i.
amelyet a folyékony finomított szőlőmustsűrítmény oldószer alkalmazása nélkül történő kristályosításával állítanak elő;
ii.
amelyet savtompítás és a cukortól eltérő egyéb összetevők eltávolítása céljából engedélyezett módszerekkel kezeltek;
iii.
amely 25 Brix-fokos oldattá hígítását követően a következő tulajdonságokkal rendelkezik:
-
pH-értéke legfeljebb 7,5,
-
abszorbanciája 425 nanométeren, 1 centiméteres vastagságon legfeljebb 0,100,
-
egy bizonyos - külön meghatározandó - analitikai módszerrel nem érzékelhető szacharóztartalommal rendelkezik,
-
Folin-Ciocalteu-indexe legfeljebb 6,00,
-
titrálható savtartalma az összes cukortartalom kilogrammjára vonatkoztatva legfeljebb 15 milliekvivalens,
-
kén-dioxid-tartalma az összes cukortartalom kilogrammjára vonatkoztatva legfeljebb 10 milligramm,
-
összes kationtartalma az összes cukortartalom kilogrammjára vonatkoztatva legfeljebb 8 milliekvivalens,
-
20 °C-os hőmérsékleten vezetőképessége legfeljebb 120 mikro-Siemens/centiméter,
-
hidroxi-metil-furfurol-tartalma az összes cukortartalom kilogrammjára vonatkoztatva legfeljebb 25 milligramm,
-
mezoinozitolt tartalmaz.
A finomított szőlőmustsűrítmény esetében 1 térfogatszázaléknál nem nagyobb tényleges alkoholtartalom megengedett.”.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. január 22-én.

Labels: 17